Magyar idő szerint január 23-án kora délután jelentette be az Amerikai Filmakadémia az Oscar-jelöléseket. Enyedi Ildikó filmje, a Testről és lélekről bekerült az öt legjobb külföldi film közé, ezzel a magyar alkotó lett a mezőny egyetlen női rendezője.

A kategória öt jelölt filmje:

Chile, A Fantastic Woman, Sebastián Lelio

Svédország, A négyzet, Ruben Östlund

Magyarország, Testről és lélekről, Enyedi Ildikó

Libanon, The Insult, Ziad Doueiri

Oroszország, Loveless, Andrey Zvyagintsev

A Testről és lélekről tavaly az év elején, berlini világpremierje után azonnal megnyerte a Berlinale nagydíját, év végén pedig a film főszereplője, Borbély Alexandra lett a legjobb színésznő az Európai Filmdíj díjátadóján. És talán az sem elhanyagolható elismerés, hogy a Testről és lélekről volt az Index kedvenc filmje 2017-ben, január 15-én pedig a film átlépte a 100 ezres nézőszámot.

A Testről és lélekről hosszú szünet után készült el: Enyedi Ildikó tizennyolc évig nem kapott támogatást nagyjátékfilmre, de mint nagyinterjúnkban elmondta, ezért senki mást nem tudna okolni, csak saját magát. A történet egy vágóhídon játszódik, ahol az autisztikus személyiségjegyekkel rendelkező minőségellenőrről és az igazgatóról kiderül, egy ideje ugyanazt álmodják: álmukban szarvasok képében egy párt alkotnak. Ehhez képest a valóságban nagyon nehezen találják meg az utat egymáshoz.

A film forgalmazási jogait összesen 91 országban vették meg, Amerikában a Netflix forgalmazza.

A jelöléshez Andy Vajna kormánybiztos a Twitteren gratulált, az alkotók este 7-kor sajtótájékoztató tartanak.

Zsinórban harmadik éve szurkolhatunk magyar filmnek az Oscaron. Gratulálok a Testről és lélekről alkotóinak az Oscar jelöléshez. — Andy Vajna (@realandyvajna) January 23, 2018

Magyarország az elmúlt években nagyon jól szerepelt az Oscaron: idén Deák Kristóf Mindenki című rövidfilmje nyert a legjobb rövidfilm kategóriában, 2016-ban pedig Nemes Jeles László Saul fia című filmje kapta a legjobb idegen nyelvű filmnek járó Oscart. Előtte Szász János A nagy füzet című filmje került fel az Oscar szűkített listájára, de ez a film végül nem jutott tovább .

Az Oscar-díjakat 2018. március 4-én adják át Los Angelesben. A többi kategória jelöltjeiről itt olvashat.